**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL Klaipėdos miesto savivaldybės neformaliojo suaugusiųjų švietimo ir tęstinio mokymosi veiksmų plano 2020–2022 metams patvirtinimo“ PROJEKTO**

**1. Sprendimo projekto esmė, tikslai ir uždaviniai.**

Šiuo sprendimo projektu siekiama patvirtinti Klaipėdos miesto savivaldybės neformaliojo suaugusiųjų švietimo ir tęstinio mokymosi veiksmų planą 2020–2022 metams (toliau – Veiksmų planas).

Tikslas – sudaryti sąlygas Klaipėdos miesto suaugusiems asmenims mokytis visą gyvenimą.

Uždaviniai – suteikti suaugusiems darbo rinkai reikalingas kompetencijas, tobulinti technologijų valdymo įgūdžius, tenkinti saviraiškos poreikius.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 8 punktu, kuriuo nurodyta, kad Savivaldybės savarankiškoji funkcija yra suaugusiųjų neformaliojo švietimo organizavimas. Lietuvos Respublikos neformaliojo suaugusiųjų švietimo įstatymo 8 straipsnio 2 punkte nurodyta, kad savivaldybės taryba, atsižvelgdama į Lietuvos Respublikos švietimo ir mokslo ministro patvirtintą neformaliojo suaugusiųjų švietimo ir tęstinio mokymosi plėtros programos įgyvendinimo veiksmų planą ir savivaldybės gyventojų, darbdavių, kitų socialinių partnerių poreikius, tvirtina savivaldybės neformaliojo suaugusiųjų švietimo ir tęstinio mokymosi veiksmų planą. Vadovaujantis šiais dokumentais 2018 m. buvo atliktas neformaliojo suaugusiųjų švietimo ir tęstinio mokymosi situacijos Klaipėdos mieste tyrimas. Tyrimą atliko UAB „Inlinen“ ir 2018 m. lapkričio 20 d. tyrimų rezultatus pristatė suinteresuotoms grupėms – miesto gyventojams, neformaliojo suaugusiųjų švietimo ir tęstinio mokymosi organizatoriams, darbdaviams, partneriams ir kt. Tyrimo rezultatai paviešinti Klaipėdos miesto pedagogų kultūros ir švietimo centro interneto svetainėje.

Tyrimas parodė, kad 2018 m. palyginus su 2016 m. daugiau Klaipėdos miesto gyventojų dalyvavo suaugusiųjų neformaliojo švietimo ir tęstinio mokymosi veiklose. Gyventojai rinkosi šias mokymo (si) kryptis: psichologijos, savirealizacijos, saviugdos, verslumo, vadybos, ekonomikos pagrindų, projektų rengimo, pedagogikos, menų, lietuvių ir užsienio kalbų, retorikos.

Tyrimas padėjo nustatyti klaipėdiečių labiausiai pageidaujamas neformaliojo suaugusiųjų mokymosi kryptis, tai – psichologijos, savirealizacijos, saviugdos, verslumo, ekonomikos, kompiuterinio raštingumo, sveikos gyvensenos.

Atsižvelgus į tyrimo rezultatus Veiksmų plane numatomos priemonės ir veiksmai, padedantys suaugusiems asmenims įgyti sveikos gyvensenos žinias ir formuoti sveikatą stiprinančius įgūdžius, tobulinti suaugusiųjų informacinių technologijų valdymo įgūdžius, suteikti suaugusiems asmenims darbo rinkai reikalingas kompetencijas, tenkinti suaugusiųjų saviraiškos poreikius.

Klaipėdos miesto savivaldybės tarybos 2016 m. vasario 2 d. sprendimu Nr. T2-50 buvo padidintas pareigybių skaičius Klaipėdos miesto pedagogų švietimo ir kultūros centre ir nuo 2016 m. gegužės 12 d. paskirtas neformaliojo suaugusiųjų švietimo koordinatorius-metodininkas, todėl tikslinga Klaipėdos miesto pedagogų švietimo ir kultūros centrą paskirti Veiksmų plano įgyvendinimo koordinatoriumi.

**3. Kokių rezultatų laukiama.**

Įgyvendinant Veiksmų planą, Klaipėdos miesto gyventojams, darbdaviams ir socialiniams partneriams bus teikiama informacija apie neformaliojo suaugusiųjų švietimo ir tęstinio mokymosi bei savarankiškai įgytų žinių ir įgūdžių formalizavimo galimybes, sudaryta galimybė suaugusiems asmenims įgyti darbo rinkai reikalingas kompetencijas, skatinama suaugusiųjų motyvacija ir dalyvavimas mokymuose, sudarytos sąlygos vykdyti Savivaldybės biudžeto lėšomis finansuojamas neformaliojo suaugusiųjų švietimo ir tęstinio mokymosi programas. Bus nemokamai organizuojami neformaliojo suaugusiųjų švietimo renginiai ir tobulinami suaugusiųjų kompiuterinio raštingumo įgūdžiai.

**4. Sprendimo projekto rengimo metu gauti specialistų vertinimai.**

Tyrimo rezultatų pristatymo metu buvo diskutuojama apie Veiksmų plano parengimą atsižvelgiant į Tyrimo rezultatus. Į išsakytas nuomones atsižvelgta numatant Veiksmų plano priemones.

**5. Išlaidų sąmatos, skaičiavimai, reikalingi pagrindimai ir paaiškinimai.**

Lėšos Veiksmų plano įgyvendinimui planuojamos, atsižvelgiant į vykdomas priemones.

**6. Lėšų poreikis sprendimo įgyvendinimui.**

Veiksmų plano įgyvendinimui suplanuota 262864,00 Eur.: lėšų poreikis 2020 m. – 115041,00 Eur., 2021 m. – 99118,00 Eur., 2022 m. – 48705,00 Eur.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: bus vykdomi teisės aktai, reglamentuojantys neformalųjį suaugusiųjų švietimą ir tęstinį mokymąsi.

Neigiamų pasekmių nenumatoma.

**PRIDEDAMA.**

1. Teisės akto, nurodyto sprendimo projekto įžangoje, išrašas, 2 lapai.

2. Teisės aktų projektų antikorupcinio vertinimo pažyma, 5 lapai.

Švietimo skyriaus vedėja Laima Prižgintienė